CELEX: 32015D1860
Language: mt
Date: 2015-10-13 00:00:00
Title: Deċiżjoni tal-Kunsill (UE) 2015/1860 tat-13 ta' Ottubru 2015 li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta' viżi, fir-rigward tal-adozzjoni tar-regoli ta' proċedura tiegħu

17.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 273/9
            
         DEĊIŻJONI TAL-KUNSILL (UE) 2015/1860
   tat-13 ta' Ottubru 2015
   li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta' viżi, fir-rigward tal-adozzjoni tar-regoli ta' proċedura tiegħu
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2) flimkien mal-Artikolu 218(9) tiegħu,
   Wara li kkunsidra Deċiżjoni tal-Kunsill 2013/628/UE tat-22 ta' Ottubru 2013 dwar il-konklużjoni tal-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta' viżi (1);
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta' viżi (2) (“il-Ftehim”) daħal fis-seħħ fl-1 ta' Jannar 2014.
            
         
               (2)
            
            
               L-Artikolu 12 tal-Ftehim jipprevedi li Kumitat Konġunt ta' esperti (“il-Kumitat”) għandu jiġi stabbilit mill-Partijiet.
            
         
               (3)
            
            
               L-Artikolu 12(4) tal-Ftehim jipprevdi li l-Kumitat għandu jistabbilixxi r-regoli ta' proċedura tiegħu.
            
         
               (4)
            
            
               Huwa għalhekk xieraq li tiġi stabbilita l-pożizzjoni li għandha tiġi adottata f'isem l-Unjoni fil-Kumitat, fir-rigward tal-adozzjoni tar-regoli ta' proċedura tiegħu,
            
         ADOTTA DIN ID-DEĊIŻJONI:
   Artikolu 1
   1.   Il-pożizzjoni li għandha tiġi adottata f'isem l-Unjoni Ewropea fil-Kumitat Konġunt stabbilit skont il- Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta' viżi, fir-rigward tal-adozzjoni tar-regoli ta' proċedura tiegħu, għandha tkun ibbażata fuq l-abbozz tad-Deċiżjoni tal-Kumitat Konġunt mehmuż ma' din id-Deċiżjoni.
   2.   Korrezzjonijiet tekniċi minuri għall-abbozz tad-Deċiżjoni jistgħu jiġu miftiehma mir-rappreżentanti tal-Unjoni fil-Kumitat Konġunt mingħajr deċiżjoni ulterjuri tal-Kunsill.
   Artikolu 2
   Din id-Deċiżjoni tidħol fis-seħħ fid-data tal-adozzjoni tagħha.
   
      Magħmul fil-Lussemburgu, it-13 ta' Ottubru 2015.
      
         
            Għall-Kunsill
         
         
            Il-President
         
         J. ASSELBORN
      
   
   
      (1)  ĠU L 289, 31.10.2013, p. 1.
   
      (2)  ĠU L 289, 31.10.2013, p. 2.
   
      ABBOZZ
      DEĊIŻJONI Nru …/2015 TAL-KUMITAT KONĠUNT STABBILIT SKONT IL- FTEHIM BEJN L-UNJONI EWROPEA U R-REPUBBLIKA TAL-ARMENJA DWAR IL-FAĊILITAZZJONI TAL-ĦRUĠ TA' VIŻI
      ta' …
      fir-rigward tal-adozzjoni tar-regoli ta' proċedura tiegħu
      IL-KUMITAT KONĠUNT,
      Wara li kkunsidra l-Ftehim bejn l-Unjoni Ewropea u r-Repubblika tal-Armenja dwar il-faċilitazzjoni tal-ħruġ ta' viżi (“il-Ftehim”), u b'mod partikolari l-Artikolu 12(4) tiegħu,
      Billi l-Ftehim daħal fis-seħħ fl-1 ta' Jannar 2014,
      ADOTTA DIN ID-DEĊIŻJONI:
      Artikolu 1
      Presidenza
      Il-Kumitat Konġunt (“il-Kumitat”) ikollu presidenza konġunta minn rappreżentanti tal-Unjoni Ewropea u rappreżentant tar-Repubblika tal-Armenja.
      Artikolu 2
      Kompiti tal-Kumitat
      1.   F'konformità mal-Artikolu 12(2) tal-Ftehim, il-Kumitat ikollu, b'mod partikolari, il-kompiti li ġejjin:
      
                  (a)
               
               
                  li jagħmel monitoraġġ tal-implimentazzjoni tal-Ftehim;
               
            
                  (b)
               
               
                  li jissuġġerixxi emendi jew żidiet għal dan il-Ftehim;
               
            
                  (c)
               
               
                  li jirriżolvi tilwim li jirriżulta mill-interpretazzjoni jew l-applikazzjoni tad-dispożizzjonijiet tal-Ftehim.
               
            2.   Il-Kumitat Konġunt jista' jilħaq ftehim dwar rakkomandazzjonijiet li jkun fihom linji gwida jew l-aħjar prattiki biex jassistu fl-implimentazzjoni tal-Ftehim.
      Artikolu 3
      Laqgħat
      1.   Il-Kumitat jiltaqa' kull meta jkun neċessarju, fuq talba ta' xi waħda mill-Partijiet, u mill-inqas darba fis-sena.
      2.   Il-Partijiet jospitaw il-laqgħa, darba kull wieħed, sakemm ma jkunx miftiehem mod ieħor.
      3.   Il-laqgħat tal-Kumitat jissejħu mill-Kopresidenti.
      4.   Il-Kopresidenti jistabbilixxu data għal-laqgħa u jiskambjaw tali dokumenti kif ikun meħtieġ fil-ħin biex jiżguraw preparazzjoni xierqa, jekk possibbli, 14-il jum qabel il-laqgħa.
      5.   Il-Parti li tospita laqgħa tassumi l-aspetti ta' loġistika.
      Artikolu 4
      Delegazzjonijiet
      1.   Il-Partijiet jinnotifikaw lil xulxin dwar il-kompożizzjoni prevista tad-delegazzjoni tagħhom mill-inqas sebat ijiem qabel kull laqgħa.
      2.   L-Unjoni Ewropea tkun rappreżentata mill-Kummissjoni, assistita minn esperti mill-Istati Membri.
      Artikolu 5
      Aġenda tal-laqgħat
      1.   Titħejja aġenda proviżorja għal kull laqgħa mill-Kopresidenti mhux aktar tard minn 14-il jum qabel il-laqgħa. L-aġenda proviżorja tkun tinkludi l-punti li dwarhom tkun waslet talba għal inklużjoni fl-aġenda għand wieħed mill-Kopresidenti sa mhux aktar tard minn 14-il jum qabel il-laqgħa.
      2.   Kull Parti tista' żżid punti mal-aġenda proviżorja fi kwalunkwe ħin qabel il-laqgħa jekk iż-żewġ Partijiet ikunu jaqblu. Talbiet biex jiżdiedu punti mal-aġenda proviżorja jintbagħtu bil-miktub u jiġu inklużi sakemm dan ikun possibbli.
      3.   L-aġenda finali tiġi adottata mill-Kopresidenti fil-bidu ta' kull laqgħa. Punt li ma jkunx jidher fuq l-aġenda proviżorja jista' jitqiegħed fuq l-aġenda jekk il-Partijiet jaqblu u jiġi inkluż sakemm dan ikun possibbli.
      Artikolu 6
      Rekords tal-laqgħa
      1.   Abbozz tar-rekord jitħejja fl-iqsar żmien possibbli mill-Kopresident tal-Parti li tospita l-laqgħa.
      2.   Ir-rekord, bħala regola ġenerali, ikun jindika fir-rigward ta' kull punt fuq l-aġenda:
      
                  (a)
               
               
                  id-dokumentazzjoni mressqa lill-Kumitat;
               
            
                  (b)
               
               
                  id-dikjarazzjonijiet li Parti tkun talbet li jiddaħħlu; u
               
            
                  (c)
               
               
                  id-deċiżjonijiet li jittieħdu, ir-rakkomandazzjonijiet li jsiru u l-konklużjonijiet adottati rigward punt speċifiku.
               
            3.   Ir-rekord ikun jindika wkoll l-individwi tad-delegazzjonijiet rispettivi parteċipanti, u l-ministeru, l-aġenzija jew l-istituzzjoni li jkunu qed jirrappreżentaw.
      4.   Ir-rekord jiġi approvat mill-Kumitat fil-laqgħa tiegħu li jkun imiss.
      Artikolu 7
      Deċiżjonijiet u rakkomandazzjonijiet tal-Kumitat
      1.   Il-Kumitat jieħu d-deċiżjonijiet bi ftehim taż-żewġ Partijiet.
      2.   Id-deċiżjonijiet tal-Kumitat ikollhom it-titolu “Deċiżjonijiet” segwit b'numru tas-serje u deskrizzjoni tas-suġġett tagħhom. Id-data li fiha d-deċiżjoni tidħol fis-seħħ tkun indikata wkoll. Id-deċiżjonijiet jiġu ffirmati mir-rappreżentanti tal-Kumitat li huma awtorizzati sabiex jaġixxu f'isem il-Partijiet. Id-deċiżjonijiet jitħejjew idduplikati, fejn kull verżjoni tkun ugwalment awtentika.
      3.   Il-paragrafi 1 u 2 ikunu japplikaw mutatis mutandis għal rakkomandazzjonijiet tal-Kumitat.
      Artikolu 8
      Spejjeż
      1.   Kull Parti tkun responsabbli għall-ispejjeż li ġġarrab minħabba l-parteċipazzjoni tagħha fil-laqgħat tal-Kumitat, inklużi l-ispejjeż tal-persunal, tal-ivvjaġġar u tas-sussistenza u l-ispejjeż tal-posta jew tat-telekomunikazzjoni.
      2.   Spejjeż oħrajn relatati mal-organizzazzjoni tal-laqgħat ġeneralment ikunu koperti mill-Parti li tospita l-laqgħa.
      Artikolu 9
      Proċeduri amministrattivi
      1.   Sakemm il-Kumitat ma jiddeċidix mod ieħor, il-laqgħat tal-Kumitat ma jkunux pubbliċi.
      2.   Rekords u dokumenti oħrajn tal-Kumitat jiġu ttrattati b'kunfidenzjalità.
      3.   Parteċipanti li mhumiex uffiċjali tal-Partijiet u tal-Istati Membri jistgħu jiġu mistiedna bi ftehim bejn iż-żewġ Kopresidenti, u jkunu suġġetti għall-istess rekwiżiti ta' kunfidenzjalità.
      4.   Il-Partijiet jistgħu jorganizzaw laqgħat ta' informazzjoni pubbliċi jew b'xi mod ieħor jinfurmaw lil membri tal-pubbliku interessati dwar ir-riżultati tal-laqgħat tal-Kumitat.
      Artikolu 10
      Dħul fis-seħħ
      Din id-Deċiżjoni tidħol fis-seħħ fid-data tal-adozzjoni tagħha.
      
         
            
               Għall-Unjoni Ewropea
            
         
         
            
               Għar-Repubblika tal-Armenja
            
         
      
   
   
      DIKJARAZZJONI KONĠUNTA ANNESSA MAR-REGOLI TA' PROĊEDURA
      Sabiex jiżguraw li l-implimentazzjoni tal-Ftehim issir b'mod kontinwu, armonjuż u korrett, ir-Repubblika tal-Armenja, l-Istati Membri u l-Kummissjoni Ewropea jagħmlu kuntatti informali bejn il-laqgħat formali tal-Kumitat Konġunt, sabiex jittrattaw kwistjonijiet urġenti. Huma jagħmlu rapport lill-laqgħa tal-Kumitat Konġunt li jkun imiss dwar dawk il-kwistjonijiet u l-kuntatti informali.